CELEX: 52020PC0135
Language: el
Date: 2020-04-03
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.4.2020
            COM(2020) 135 final
            2020/0051(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Τα προτεινόμενα αυτόνομα εμπορικά μέτρα (ΑΕΜ) αποτελούν ένα από τα μέσα για την εφαρμογή της ενωσιακής πολιτικής όσον αφορά τα Δυτικά Βαλκάνια, όπως ορίζεται στο πλαίσιο της διαδικασίας σταθεροποίησης και σύνδεσης που δρομολογήθηκε από την Ευρωπαϊκή Επιτροπή τον Μάιο του 1999. Κατά τη σύνοδό του στη Λισαβόνα στις 23 και 24 Μαρτίου 2000, το Ευρωπαϊκό Συμβούλιο κατέληξε στο συμπέρασμα ότι πριν από τις συμφωνίες σταθεροποίησης και σύνδεσης με τα μέρη των Δυτικών Βαλκανίων πρέπει να υπάρξει ασύμμετρη απελευθέρωση του εμπορίου. Η ασύμμετρη απελευθέρωση του εμπορίου θεσπίστηκε με τον κανονισμό (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης, με περίοδο ισχύος έως τις 31 Δεκεμβρίου 2020.
            
            
               Οι συμφωνίες σταθεροποίησης και σύνδεσης έχουν πλέον συναφθεί μεταξύ της Ένωσης και όλων των ενδιαφερόμενων μερών των Δυτικών Βαλκανίων· η τελευταία συμφωνία με το Κοσσυφοπέδιο
                  1* τέθηκε σε ισχύ την 1 Απριλίου 2016.
            
            
               Όσον αφορά, αφενός, τις διαφορές στο πεδίο εφαρμογής της δασμολογικής ελευθέρωσης σύμφωνα με τα συμβατικά καθεστώτα που έχουν αναπτυχθεί μεταξύ της Ένωσης και όλων των συμμετεχόντων στη διαδικασία σταθεροποίησης και σύνδεσης και, αφετέρου, τις προτιμήσεις που χορηγήθηκαν βάσει του κανονισμού (ΕΚ) αριθ. 1215/2009, προτείνεται να παραταθεί η διάρκεια ισχύος του κανονισμού (ΕΚ) αριθ. 1215/2009 έως τις 31 Δεκεμβρίου 2025. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η πρόταση συνάδει με τη συνεχή στήριξη της ΕΕ προς τη σταδιακή οικονομική ενσωμάτωση της περιφέρειας στην ΕΕ και τις επιμέρους διαδικασίες προσχώρησης.
            
            
               Παρότι οι περισσότερες εμπορικές προτιμήσεις που είχαν αρχικά χορηγηθεί στα Δυτικά Βαλκάνια μέσω του αυτόνομου εμπορικού καθεστώτος έχουν πλέον ενσωματωθεί στην αντίστοιχη συμφωνία σταθεροποίησης και σύνδεσης με την Ένωση, οι περιορισμένες προτιμήσεις που χορηγούνται με τον παρόντα κανονισμό εξακολουθούν να παρέχουν πολύτιμη στήριξη στην περιφερειακή οικονομία. Οι προτιμήσεις αυτές επιτρέπουν να ανασταλούν οι ειδικοί δασμοί που εφαρμόζονται συνήθως στα οπωροκηπευτικά και να συμπεριληφθεί συνολική ποσόστωση για τον οίνο ύστερα από την εξάντληση των αντίστοιχων εθνικών ποσοστώσεων για τον οίνο.
            
            
               Το σύστημα των ΑΕΜ συνέβαλε στην αύξηση του συνολικού εμπορίου μεταξύ της ΕΕ και των Δυτικών Βαλκανίων, το οποίο υπερέβη τα 54 δισ. ευρώ το 2018. Η ΕΕ είναι ο κυριότερος εμπορικός εταίρος, ο οποίος αντιπροσωπεύει πάνω από το 72 % του συνολικού εμπορίου της περιοχής.
            
            
               •Συνέπεια με άλλες πολιτικές της Ένωσης
            
            
               Η παρούσα πρόταση συνάδει πλήρως με τη δήλωση της Σόφιας, της 17ης Μαΐου 2018, στην οποία η ΕΕ ανέλαβε να ενισχύσει και να εντείνει τη δέσμευσή της σε όλα τα επίπεδα για να στηρίξει τον πολιτικό, οικονομικό και κοινωνικό μετασχηματισμό της περιοχής. Είναι επίσης συνεπής ως προς τις πολιτικές κατευθύνσεις της νέας Επιτροπής, η οποία επιβεβαίωσε και πάλι την ευρωπαϊκή προοπτική των Δυτικών Βαλκανίων, καθώς και τον σημαντικό ρόλο της στη συνεχιζόμενη διαδικασία μεταρρύθμισης σε ολόκληρη την περιοχή. Η Ευρωπαϊκή Ένωση έχει ως σκοπό να προωθήσει την ειρήνη, τη σταθερότητα και την οικονομική ανάπτυξη στην περιοχή και να καταστήσει δυνατή την προοπτική της ένταξης στην ΕΕ.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Νομική βάση της πρότασης είναι το άρθρο 207 παράγραφος 2 της Συνθήκης για τη λειτουργία της Ευρωπαϊκής Ένωσης.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Άνευ αντικειμένου.
               
            
            
               •Αναλογικότητα
            
            
               
                  Τα προτεινόμενα μέτρα έχει αποδειχθεί ότι είχαν θετικό αντίκτυπο στις δικαιούχους χώρες, συμβάλλοντας στην οικονομική τους ανάπτυξη ιδίως μέσω της καθιέρωσης ισχυρών εταιρικών σχέσεων μεταξύ των επιχειρήσεων της ΕΕ και των τοπικών παραγωγών στην περιοχή των Δυτικών Βαλκανίων. Επομένως, η πρόταση για παράταση των μέτρων για πέντε επιπλέον έτη θεωρείται ότι αποτελεί το πιο κατάλληλο μέτρο για να εξασφαλιστεί η βιώσιμη οικονομική ανάπτυξη των εταίρων των Δυτικών Βαλκανίων, ενώ παράλληλα αποφεύγεται η μακροχρόνια και περίπλοκη διαδικασία τροποποίησης κάθε επιμέρους διμερούς εμπορικής συμφωνίας στο πλαίσιο των συμφωνιών σταθεροποίησης και σύνδεσης.
               
            
         
         
            
               •Επιλογή της νομικής πράξης
            
            
               
                  Τα αυτόνομα εμπορικά μέτρα επιτρέπουν στην Ευρωπαϊκή Ένωση —στο πλαίσιο εξαιρετικών περιστάσεων— να χορηγεί πολύ συγκεκριμένες και στοχευμένες προτιμήσεις, οι οποίες υπό κανονικές συνθήκες δεν θα χορηγούνταν στο πλαίσιο συμφωνίας ελεύθερων συναλλαγών, καθώς θα δημιουργούσαν προηγούμενα που δεν θα ήταν προς το συμφέρον της Ένωσης.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Δεν διενεργήθηκε επίσημη εκ των υστέρων αξιολόγηση λόγω του πολύ περιορισμένου πεδίου εφαρμογής των μέτρων.
               
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκαν επίσημες διαβουλεύσεις με τα ενδιαφερόμενα μέρη, αλλά έχει εκφραστεί ομόφωνα και επανειλημμένα ενδιαφέρον για τη συνέχιση των μέτρων μεταξύ των δικαιούχων μερών, ενώ παράλληλα οι ευρωπαϊκοί οικονομικοί φορείς δεν έχουν διατυπώσει αντιρρήσεις μέσω των διαφόρων πλατφορμών επικοινωνίας που έχουν διαμορφωθεί από τις υπηρεσίες της Επιτροπής για τη βιομηχανία της ΕΕ.
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου.
               
            
            
               •Εκτίμηση επιπτώσεων
            
            
               
                  Η εργαλειοθήκη για τη βελτίωση της νομοθεσίας εξαιρεί ρητά την παράταση των υπαρχόντων πρωτοκόλλων με τρίτες χώρες από τις εκτιμήσεις επιπτώσεων.
               
               
                  Τα προτεινόμενα μέτρα ισχύουν εδώ και σχεδόν είκοσι έτη, αλλά έχουν πλέον μειωθεί σημαντικά καθώς οι περισσότερες προτιμήσεις ενσωματώθηκαν σταδιακά στις επιμέρους συμφωνίες σταθεροποίησης και σύνδεσης μεταξύ της ΕΕ και των δικαιούχων. Οι εκτιμώμενες επιπτώσεις θεωρούνται ελάχιστες όσον αφορά τους διαφυγόντες δασμούς από την ΕΕ —περίπου 23,5 εκατ. ευρώ και για τους έξι δικαιούχους μαζί, βάσει της αξίας των εισαγωγών το 2018—, ενώ παράλληλα η παράταση των μέτρων θεωρείται η καλύτερη εγγύηση της δέσμευσης της ΕΕ για την εμπορική ολοκλήρωση των Δυτικών Βαλκανίων. Θεωρείται επίσης ότι θα συνεισφέρει στο να εξασφαλιστεί η σταθερότητα των συνθηκών πρόσβασης στην αγορά για τους οικονομικούς φορείς τόσο στην περιοχή όσο και στην ΕΕ. 
               
               
                  Βάσει της εκτίμησης της Επιτροπής ύστερα από επιτόπιες επισκέψεις στην περιοχή, τα μέτρα αποδεδειγμένα ωφελούν μεγάλο αριθμό μικρών γεωργικών παραγωγών, ενώ πολλοί από αυτούς τους τοπικούς παραγωγούς έχουν καθιερώσει ισχυρές εταιρικές σχέσεις με επιχειρήσεις στην ΕΕ. Εάν δεν παραταθεί ο κανονισμός 1215/2009 έως την 31η Δεκεμβρίου 2020, τα Δυτικά Βαλκάνια θα στερηθούν προσωρινά αυτή την ελευθερωμένη πρόσβαση στην αγορά για βασικά γεωργικά προϊόντα (οπωροκηπευτικά), τα οποία είναι κρίσιμης σημασίας για την εν λόγω ευαίσθητη περιοχή. 
               
               
                  Η ΕΕ θα πρέπει να αποφύγει με κάθε τρόπο την επανάληψη της κατάστασης του 2010, όταν η παράταση δεν μπόρεσε να ψηφιστεί εγκαίρως, γεγονός που προκάλεσε σοβαρές διαταραχές στις γεωργικές αγορές των Δυτικών Βαλκανίων. Η αναδρομική εφαρμογή των ρυθμίσεων για την ανάκτηση των τελωνειακών δασμών δεν θα πρέπει να αποτελεί εναλλακτική λύση, καθώς είναι περίπλοκη και απαιτεί μεγάλη γραφειοκρατία και μήνες για την επιστροφή των ποσών στους οικονομικούς φορείς. Η διαταραχή του νομικού πλαισίου όχι μόνο θα δημιουργούσε άμεση οικονομική ζημία, αλλά θα έστελνε επίσης ένα μήνυμα αστάθειας και ανασφάλειας του επιχειρηματικού περιβάλλοντος.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Καθώς τα προτεινόμενα μέτρα εφαρμόζονται ήδη εδώ και σχεδόν 20 έτη, οι δικαιούχοι είναι πολύ καλά ενημερωμένοι και γνωρίζουν πώς να συμμορφωθούν με τους όρους που προβλέπονται στον κανονισμό. Επιπλέον, ο προτεινόμενος κανονισμός τον επικαιροποιεί, καθώς καταργεί τις παραγράφους και τις διατάξεις που έχουν καταστεί παρωχημένες.
               
            
            
               •Θεμελιώδη δικαιώματα
            
            
               
                  Με το άρθρο 2 παράγραφος 1 στοιχείο δ) του κανονισμού (ΕΚ) αριθ. 1215/2009, το ευεργέτημα των προτιμήσεων υπόκειται στη μη εμπλοκή των δικαιούχων σε σοβαρές και συστηματικές παραβιάσεις των ανθρωπίνων δικαιωμάτων, συμπεριλαμβανομένων των βασικών δικαιωμάτων των εργαζομένων, των θεμελιωδών αρχών της δημοκρατίας και του κράτους δικαίου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Ο προτεινόμενος κανονισμός δεν συνεπάγεται πρόσθετες δαπάνες για τον προϋπολογισμό της ΕΕ. Για τα έτη 2020 έως 2025 δεν θα υπάρχουν επιπλέον διαφυγόντα δασμολογικά έσοδα για τα προϊόντα που παράγουν οι σημερινοί δικαιούχοι. Υποθετικά έσοδα που θα μπορούσαν να εισπραχθούν από πρόσθετες νέες εισαγωγές δεν θεωρούνται απώλεια δασμολογικών εσόδων. 
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Κατά τις συνεδριάσεις των υποεπιτροπών που πραγματοποιούνται στο πλαίσιο των συμφωνιών σταθεροποίησης και σύνδεσης, η παρακολούθηση και η υποβολή εκθέσεων σχετικά με τη χρήση διμερών προτιμήσεων περιλαμβάνεται τακτικά στην ημερήσια διάταξη των διμερών συζητήσεων με τους εταίρους των Δυτικών Βαλκανίων. 
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η πρόταση περιλαμβάνει τρεις δέσμες διατάξεων που αφορούν τα εξής:
               
            
            
               (1)Αλλαγή της ονομασίας δύο δικαιούχων ώστε να αντικατοπτρίζεται η πλέον πρόσφατη συμφωνηθείσα ορολογία, και πιο συγκεκριμένα η αντικατάσταση της «πρώην Γιουγκοσλαβικής Δημοκρατίας της Μακεδονίας» από τη «Βόρεια Μακεδονία» και η αντικατάσταση της φράσης «τελωνειακό έδαφος του Κοσσυφοπεδίου» από το «Κοσσυφοπέδιο *», όπως χρησιμοποιείται στη συμφωνία σταθεροποίησης και σύνδεσης με την ΕΕ. Σ’ αυτή τη βάση, όλες οι αναφορές σε «χώρες» ή «χώρες και εδάφη» αντικαθίστανται από τη λέξη «μέρη».
            
            
               (2)Το άρθρο 3 επικαιροποιήθηκε ύστερα από τις τροποποιήσεις που εγκρίθηκαν με τον κατ’ εξουσιοδότηση κανονισμό (ΕΕ) 2017/1464 της Επιτροπής, της 2ας Ιουνίου 2017, ώστε οι αυτόνομες εμπορικές προτιμήσεις να μην αφορούν πλέον καμία εμπορική παραχώρηση για την αλιεία ή το βοδινό κρέας, καθώς οι μονομερείς προτιμήσεις ως προς το Κοσσυφοπέδιο έχουν συμπεριληφθεί στη συμφωνία σταθεροποίησης και σύνδεσης ΕΕ-Κοσσυφοπεδίου, η οποία τέθηκε σε ισχύ την 1 Απριλίου 2016. Για σκοπούς σαφήνειας, προτείνεται συνεπώς η διαγραφή κάθε αναφοράς σε αυτές τις δύο κατηγορίες προϊόντων.
            
            
               (3)Παράταση της εφαρμογής του κανονισμού έως τις 31 Δεκεμβρίου 2025.
            
            
               2020/0051 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
         
         
            
               (1)Ο κανονισμός (ΕΚ) αριθ. 1215/2009 του Συμβουλίου
                  2
               , προβλέπει απεριόριστη αδασμολόγητη πρόσβαση στην ενωσιακή αγορά για σχεδόν όλα τα προϊόντα καταγωγής των συμμετεχόντων στη διαδικασία σταθεροποίησης και σύνδεσης, εφόσον και για όσο χρονικό διάστημα έχουν συναφθεί διμερείς συμφωνίες με τα εν λόγω μέρη.
            
            
               (2)Έχουν πλέον συναφθεί συμφωνίες σταθεροποίησης και σύνδεσης και με τα έξι μέρη, εκ των οποίων η τελευταία, μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Κοσσυφοπεδίου
                  3
               *, αφετέρου, τέθηκε σε ισχύ την 1η Απριλίου 2016. 
            
            
               (3)Ο κατ’ εξουσιοδότηση κανονισμός (ΕΕ) 2017/1464 της Επιτροπής
                  4
                τροποποίησε τον κανονισμό (ΕΚ) αριθ. 1215/2009 καταργώντας τις διμερείς προτιμήσεις που είχαν χορηγηθεί στο Κοσσυφοπέδιο και, παράλληλα, διατηρώντας τις μονομερείς προτιμήσεις που έχουν χορηγηθεί σε όλους τους δικαιούχους των Δυτικών Βαλκανίων, με τη μορφή αναστολής όλων των δασμών για τα προϊόντα που καλύπτονται από τα κεφάλαια 7 και 8 της Συνδυασμένης Ονοματολογίας, καθώς και την πρόσβασή τους στη συνολική δασμολογική ποσόστωση για τον οίνο 30 000 εκατόλιτρων.
            
            
               (4)Όσον αφορά, αφενός, αυτές τις διαφορές στο πεδίο εφαρμογής της δασμολογικής ελευθέρωσης σύμφωνα με τα συμβατικά καθεστώτα που έχουν αναπτυχθεί μεταξύ της Ένωσης και όλων των συμμετεχόντων στη διαδικασία σταθεροποίησης και σύνδεσης και, αφετέρου, τις προτιμήσεις που χορηγήθηκαν βάσει του κανονισμού (ΕΚ) αριθ. 1215/2009, προτείνεται να παραταθεί η περίοδος εφαρμογής του κανονισμού (ΕΚ) αριθ. 1215/2009 έως τις 31 Δεκεμβρίου 2025.
            
            
               (5)Η παράταση της περιόδου εφαρμογής του κανονισμού (ΕΚ) αριθ. 1215/2009 θεωρείται η καλύτερη εγγύηση για τη δέσμευση της Ένωσης όσον αφορά την εμπορική ολοκλήρωση των Δυτικών Βαλκανίων. Αναμένεται επίσης ότι θα συμβάλει στο να εξασφαλιστεί η σταθερότητα των όρων πρόσβασης στην αγορά για τους οικονομικούς φορείς τόσο στην περιοχή όσο και στην Ένωση. 
            
            
               (6)Επιπλέον, πρέπει να τροποποιηθεί η ονομασία δύο εκ των δικαιούχων ώστε να αντικατοπτρίζει την πλέον πρόσφατη συμφωνηθείσα ορολογία.
            
            
               (7)Συνεπώς, ο κανονισμός (ΕΚ) αριθ. 1215/2009 θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΚ) αριθ. 1215/2009 τροποποιείται ως εξής: 
            
            
               (1)το άρθρο 1 αντικαθίσταται από το ακόλουθο κείμενο: 
            
            
               «Άρθρο 1
            
            
               Προτιμησιακό καθεστώς
            
            
               1.Τα προϊόντα καταγωγής Αλβανίας, Βοσνίας-Ερζεγοβίνης, Κοσσυφοπεδίου
                  5
               *, Μαυροβουνίου, Βόρειας Μακεδονίας και Σερβίας, που καλύπτονται από τα κεφάλαια 7 και 8 της συνδυασμένης ονοματολογίας, επιτρέπεται να εισάγονται στην Ένωση χωρίς ποσοτικούς περιορισμούς ή μέτρα ισοδυνάμου αποτελέσματος και με απαλλαγή από δασμούς και επιβαρύνσεις ισοδυνάμου αποτελέσματος. 
            
            
               2.Τα προϊόντα καταγωγής Αλβανίας, Βοσνίας-Ερζεγοβίνης, Κοσσυφοπεδίου, Μαυροβουνίου, Βόρειας Μακεδονίας και Σερβίας εξακολουθούν να επωφελούνται από τις διατάξεις του παρόντος κανονισμού, όπου αυτό αναφέρεται. Αυτά τα προϊόντα εξακολουθούν επίσης να επωφελούνται από κάθε παραχώρηση που προβλέπεται στον παρόντα κανονισμό η οποία είναι περισσότερο ευνοϊκή από την παραχώρηση που προβλέπεται βάσει διμερών συμφωνιών μεταξύ της Ένωσης και των εν λόγω μερών.».
            
            
               (2)Το άρθρο 2 τροποποιείται ως εξής:
            
            
               α) στην παράγραφο 1, τα στοιχεία α), β), γ) και δ) αντικαθίστανται από το ακόλουθο κείμενο:
            
            
               «α) στην τήρηση του ορισμού των καταγόμενων προϊόντων που προβλέπεται στον τίτλο II, κεφάλαιο 1, τμήμα 2, υποτμήματα 4 και 5 του κατ’ εξουσιοδότηση κανονισμού 2015/2446 της Επιτροπής, και στον τίτλο II, κεφάλαιο 2, τμήμα 2, υποτμήματα 10 και 11 του εκτελεστικού κανονισμού 2015/2447 της Επιτροπής, 
            
            
               β) στη μη εισαγωγή, εκ μέρους των μερών που αναφέρονται στο άρθρο 1, νέων δασμών ή επιβαρύνσεων ισοδύναμου αποτελέσματος και νέων ποσοτικών περιορισμών ή μέτρων ισοδύναμου αποτελέσματος όσον αφορά τις εισαγωγές καταγωγής Ένωσης ή στη μη αύξηση των σημερινών δασμών ή επιβαρύνσεων ή στη μη εισαγωγή άλλων περιορισμών από την 30ή Σεπτεμβρίου 2000,
            
            
               γ) στην αποτελεσματική διοικητική συνεργασία των δικαιούχων με την Ένωση, ώστε να αποτραπεί κάθε κίνδυνος απάτης, και
            
         
         
            
               δ) στη μη εμπλοκή των μερών που αναφέρονται στο άρθρο 1 σε σοβαρές και συστηματικές παραβιάσεις των ανθρωπίνων δικαιωμάτων, συμπεριλαμβανομένων των βασικών δικαιωμάτων των εργαζομένων, των θεμελιωδών αρχών της δημοκρατίας και του κράτους δικαίου.».
            
            
               β) Η παράγραφος 3 αντικαθίσταται από το ακόλουθο κείμενο:
            
            
               «Στην περίπτωση μη συμμόρφωσης μέρους με την παράγραφο 1 στοιχεία α), β) ή γ), ή με την παράγραφο 2, η Επιτροπή μπορεί, μέσω εκτελεστικών πράξεων, να αναστείλει, εν όλω ή εν μέρει, το δικαίωμα σε ευεργετήματα στο πλαίσιο του παρόντος κανονισμού για το μέρος. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 8 παράγραφος 4.».
            
            
               (3)Το άρθρο 3 τροποποιείται ως εξής:
            
            
               α)Η παράγραφος 1 αντικαθίσταται από το ακόλουθο κείμενο:
            
            
               «Για ορισμένα προϊόντα οίνου, που περιλαμβάνονται στο παράρτημα Ι και κατάγονται από τους δικαιούχους που αναφέρονται στο άρθρο 1, οι τελωνειακοί δασμοί που επιβάλλονται στις εισαγωγές στην Ένωση αναστέλλονται κατά τις περιόδους, το επίπεδο, εντός των ορίων των ενωσιακών δασμολογικών ποσοστώσεων και σύμφωνα με τους όρους που αναφέρονται για κάθε προϊόν και καταγωγή που ορίζεται στο εν λόγω παράρτημα.».
            
            
               β)Η παράγραφος 2 απαλείφεται.
            
            
               (4)Το άρθρο 4 απαλείφεται.
            
            
               (5)Στο άρθρο 5, το πρώτο εδάφιο αντικαθίσταται από το ακόλουθο κείμενο:
            
            
               «Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 3 παράγραφος 1 του παρόντος κανονισμού σύμφωνα με τον τίτλο II, κεφάλαιο 1, τμήμα 1 του εκτελεστικού κανονισμού 2015/2447 της Επιτροπής.».
            
            
               (6)Στο άρθρο 7, τα στοιχεία β) και γ) αντικαθίστανται από το ακόλουθο κείμενο:
            
            
               «β) προσαρμογές που είναι αναγκαίες λόγω της εκχώρησης εμπορικών προτιμήσεων βάσει άλλων καθεστώτων μεταξύ της Ένωσης και των μερών στα οποία παραπέμπει το άρθρο 1·
            
            
                γ) την αναστολή, εν όλω ή εν μέρει, του δικαιώματος ενός μέρους σε ευεργετήματα βάσει του παρόντος κανονισμού, σε περίπτωση μη συμμόρφωσης του εν λόγω μέρους προς τους όρους που καθορίζονται στο άρθρο 2 παράγραφος 1 στοιχείο δ).».
            
            
               (7)Το άρθρο 10 παράγραφος 1 τροποποιείται ως εξής:
            
            
               α)
                     η εισαγωγική περίοδος του πρώτου εδαφίου αντικαθίσταται από το ακόλουθο κείμενο:
            
            
               «Στην περίπτωση που η Επιτροπή διαπιστώσει ότι υπάρχουν επαρκή αποδεικτικά στοιχεία απάτης ή μη παροχής διοικητικής συνεργασίας, όπως απαιτείται για την επαλήθευση των αποδεικτικών στοιχείων καταγωγής, ή σε περίπτωση μαζικής αύξησης των εξαγωγών μέσα στην Ένωση άνω του επιπέδου της συνήθους παραγωγής και της εξαγωγικής ικανότητας, ή παραβίασης των διατάξεων του άρθρου 2 παράγραφος 1 στοιχεία α) β) ή γ) από τα μέρη που αναφέρονται στο άρθρο 1, μπορεί να λάβει μέτρα για να αναστείλει το σύνολο ή μέρος του καθεστώτος που προβλέπεται στον παρόντα κανονισμό για περίοδο τριών μηνών, υπό τον όρο ότι έχει προηγουμένως:».
            
            
               β) 
                     τα στοιχεία β) και γ) του πρώτου εδαφίου αντικαθίστανται από το ακόλουθο κείμενο:
            
            
               «β) καλέσει τα κράτη μέλη να λάβουν τα προφυλακτικά μέτρα που είναι αναγκαία για να διασφαλιστούν τα οικονομικά συμφέροντα της Ένωσης και/ή να επιτευχθεί η συμμόρφωση των δικαιούχων μερών προς το άρθρο 2 παράγραφος 1·
            
            
               (8)γ) δημοσιεύσει ανακοίνωση στην Επίσημη Εφημερίδα της Ευρωπαϊκής Ένωσης αναφέροντας ότι υπάρχουν λόγοι εύλογων αμφιβολιών όσον αφορά την εφαρμογή των προτιμησιακών καθεστώτων και/ή την τήρηση των διατάξεων του άρθρου 2 παράγραφος 1 από το ενδιαφερόμενο δικαιούχο μέρος, οι οποίες ενδεχομένως θέτουν υπό αμφισβήτηση το δικαίωμά του να εξακολουθήσει να απολαύει των ευεργετημάτων που παρέχονται βάσει του παρόντος κανονισμού.».
            
            
               (9)Στο άρθρο 12, το δεύτερο εδάφιο αντικαθίσταται από το ακόλουθο κείμενο:
            
         
         
            
               «Εφαρμόζεται μέχρι τις 31 Δεκεμβρίου 2025.»
            
            
               (10)Το παράρτημα I αντικαθίσταται από το κείμενο του παραρτήματος του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
            
               
         
         
            
                  
                     (1)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου. 
               
               
                  
                     (2)
                  
                        Κανονισμός (ΕΚ) αριθ. 1215/2009 του Συμβουλίου, της 30ής Νοεμβρίου 2009, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης (ΕΕ L 328 της 15.12.2009, σ. 1).
               
               
                  
                     (3)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2017/1464 της Επιτροπής, της 2ας Ιουνίου 2017, για την τροποποίηση του κανονισμού (ΕΚ) αριθ. 1215/2009 του Συμβουλίου όσον αφορά τις εμπορικές παραχωρήσεις στο Κοσσυφοπέδιο* λόγω της έναρξης ισχύος της συμφωνίας σταθεροποίησης και σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενεργείας, αφενός, και του Κοσσυφοπεδίου, αφετέρου.
               
               
                  
                     (5)
                  *
                        Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244 (1999) του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.4.2020
            COM(2020) 135 final
            ΠΑΡΑΡΤΗΜΑ
            της
            πρότασης κανονισμού του Ευρωπαϊκού Κοινοβουλίου και του Συμβουλίου
            για την τροποποίηση του κανονισμού (ΕΚ) αριθ. 1215/2009 του Συμβουλίου, για την εισαγωγή εκτάκτων εμπορικών μέτρων για χώρες και εδάφη που συμμετέχουν ή συνδέονται με τη διαδικασία σταθεροποίησης και σύνδεσης της Ευρωπαϊκής Ένωσης
            
               
         
         
            
               ΠΑΡΑΡΤΗΜΑ 
            
            
               ΠΑΡΑΡΤΗΜΑ I
            
            
               ΣΧΕΤΙΚΑ ΜΕ ΤΙΣ ΔΑΣΜΟΛΟΓΙΚΕΣ ΠΟΣΟΣΤΩΣΕΙΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡΑΓΡΑΦΟΣ 2
            
            
               Με την επιφύλαξη των κανόνων για την ερμηνεία της Συνδυασμένης Ονοματολογίας, η διατύπωση περιγραφής των εμπορευμάτων θεωρείται ότι έχει μόνον ενδεικτική αξία, δεδομένου ότι το προτιμησιακό καθεστώς καθορίζεται, στο πλαίσιο του παρόντος παραρτήματος, από το πεδίο εφαρμογής των κωδικών ΣΟ. Όταν η ένδειξη «ex» προηγείται των κωδικών ΣΟ, το προτιμησιακό καθεστώς καθορίζεται με εφαρμογή των κωδικών ΣΟ και την αντίστοιχη περιγραφή από κοινού.
            
            
                     
                        Αύξων αριθ.
                     
                  
                  
                     
                        Κωδικός ΣΟ
                     
                  
                  
                     
                        Περιγραφή εμπορευμάτων
                     
                  
                  
                     
                        Όγκος ποσόστωσης ανά έτος
                           1
                        
                     
                  
                  
                     
                        Δικαιούχοι
                     
                  
                  
                     
                        Συντελεστής δασμού
                     
                  
               
                     
                        09.1530
                     
                  
                  
                     
                        ex 2204 21 94
                     
                     
                        ex 2204 21 95
                     
                     
                        ex 2204 21 96
                     
                     
                        ex 2204 21 97
                     
                     
                        ex 2204 21 98
                     
                     
                        ex 2204 22 93
                     
                     
                        ex 2204 22 94
                     
                     
                        ex 2204 22 95
                     
                     
                        ex 2204 29 93
                     
                     
                        ex 2204 29 94
                     
                     
                        ex 2204 29 95
                     
                  
                  
                     
                        Κρασιά από νωπά σταφύλια, με αποκτημένο κατ’ όγκο αλκοολικό τίτλο που δεν υπερβαίνει το 15 %, εκτός του αφρώδους οίνου
                     
                  
                  
                     
                        30 000 εκατόλιτρα
                     
                  
                  
                     
                        Αλβανία
                           2
                        , Βοσνία-Ερζεγοβίνη
                           3
                        , Κοσσυφοπέδιο
                           4
                        , Μαυροβούνιο
                           5
                        , Βόρεια Μακεδονία
                           6
                        , Σερβία
                           7
                        .
                     
                  
                  
                     
                        Εξαίρεση
                     
                  
               
         
         
            
                  
                     (1)
                  
                        Συνολικός όγκος ανά δασμολογική ποσόστωση για τις εισαγωγές καταγωγής των δικαιούχων μερών.
               
               
                  
                     (2)
                  
                        Η υπαγωγή του οίνου καταγωγής Αλβανίας σ’ αυτή τη συνολική δασμολογική ποσόστωση εξαρτάται από την προηγούμενη εξάντληση της μεμονωμένης δασμολογικής ποσόστωσης που προβλέπεται στο πρωτόκολλο που έχει συναφθεί με την Αλβανία για τον οίνο. Το άνοιγμα αυτών των μεμονωμένων δασμολογικών ποσοστώσεων έγινε υπό τους αύξοντες αριθμούς 09.1512 και 09.15.13.
               
               
                  
                     (3)
                  
                        Η υπαγωγή του οίνου καταγωγής Βοσνίας-Ερζεγοβίνης σ’ αυτή τη συνολική δασμολογική ποσόστωση εξαρτάται από την προηγούμενη εξάντληση και των δύο μεμονωμένων δασμολογικών ποσοστώσεων που προβλέπονται στο πρωτόκολλο που έχει συναφθεί με τη Βοσνία-Ερζεγοβίνη για τον οίνο. Το άνοιγμα αυτών των μεμονωμένων δασμολογικών ποσοστώσεων έγινε υπό τους αύξοντες αριθμούς 09.1528 και 09.1529.
               
               
                  
                     (4)
                  
                        Η υπαγωγή του οίνου καταγωγής Κοσσυφοπεδίου σ’ αυτή τη συνολική δασμολογική ποσόστωση εξαρτάται από την προηγούμενη εξάντληση και των δύο μεμονωμένων δασμολογικών ποσοστώσεων που προβλέπονται στο πρωτόκολλο που έχει συναφθεί με το Κοσσυφοπέδιο για τον οίνο. Το άνοιγμα αυτών των μεμονωμένων δασμολογικών ποσοστώσεων έγινε υπό τους αύξοντες αριθμούς 09.1570 και 09.1572.
               
               
                  
                     (5)
                  
                        Η υπαγωγή του οίνου καταγωγής Μαυροβουνίου στη συνολική δασμολογική ποσόστωση, όσον αφορά προϊόντα του κωδικού ΣΟ 2204 21, εξαρτάται από την προηγούμενη εξάντληση της μεμονωμένης δασμολογικής ποσόστωσης που προβλέπεται στο πρωτόκολλο που έχει συναφθεί με το Μαυροβούνιο για τον οίνο. Το άνοιγμα αυτής της μεμονωμένης δασμολογικής ποσόστωσης έγινε υπό τον αύξοντα αριθμό 09.1514.
               
               
                  
                     (6)
                  
                        Η υπαγωγή του οίνου καταγωγής Βόρειας Μακεδονίας σ’ αυτή τη συνολική δασμολογική ποσόστωση εξαρτάται από την προηγούμενη εξάντληση και των δύο μεμονωμένων δασμολογικών ποσοστώσεων που προβλέπονται στο πρόσθετο πρωτόκολλο για τον οίνο που έχει συναφθεί με τη Βόρεια Μακεδονία. Το άνοιγμα αυτών των μεμονωμένων δασμολογικών ποσοστώσεων έγινε υπό τους αύξοντες αριθμούς 09.1558 και 09.1559.
               
               
                  
                     (7)
                  
                        Η υπαγωγή του οίνου καταγωγής Σερβίας σ’ αυτή τη συνολική δασμολογική ποσόστωση εξαρτάται από την προηγούμενη εξάντληση και των δύο μεμονωμένων δασμολογικών ποσοστώσεων που προβλέπονται στο πρωτόκολλο που έχει συναφθεί με τη Σερβία για τον οίνο. Το άνοιγμα αυτών των μεμονωμένων δασμολογικών ποσοστώσεων έγινε υπό τους αύξοντες αριθμούς 09.1526 και 09.1527.